《东台山》
清代·张启鹏

秋声万马来，猛与客心斗。峰巅生晴云，山背学釜覆。

望岳渺一线，远势各背就。窥云隐涧花，拨藓认崖窦。

秋凋晒药石，林鹤欲比瘦。雁过浮远烟，人来倚孤岫。

古青浮若拳，空翠小于豆。穿径绕萧寺，外景涤孤陋。

绝顶俯平原，杰阁耸云构。清泉响石涧，静听泻飞溜。

晚风堕高树，凉逼衣痕绉。

作者简介：张启鹏，字幼溟，长沙人。道光乙未举人。有《梅墅诗钞》。